Sidste test i Manchester mod New York City FC

Søndag den 15. februar - ugen før forårspremieren mod AaB - rejser Brøndby IF til Manchester, hvor formen pudses af i en sidste test mod den nystiftede, amerikanske klub New York City FC.





NYCFC, der blandt andet har spanske David Villa i truppen, er ejet af City Football Group, der også ejer engelske Manchester City FC, australske Melbourne City FC og japanske Yokohama F-Marinos.





Kampen mod New York City FC spilles i Manchester, England på Manchester City FC’s nye træningsanlæg, Academy Stadium, der ligger umiddelbart ved siden af Etihad Stadium. Det imponerende anlæg kan du se billeder af og læse mere om her og her (eksterne links).





Sportsdirektør Per Rud udtaler:





- Med kampen mod New York City FC har vi fået sammensat et fint opstartsprogram mod nogle stærke modstandere. Selvom det er en helt ny klub og et nyt hold, er der en række rigtig fine spillere i truppen, så vi skal nok få kam til vores hår i Manchester.





- Vi ser frem til en tur til England sammen med de medrejsende partnere og fans, hvor vi uden tvivl får kvalificeret modstand på banen samt et spændende førstehåndsindtryk af de helt unikke faciliteter, som en kæmpe klub som Manchester City FC kan byde på.





Kampen spilles den 15. februar kl. 13 dansk tid. Er man som fan interesseret i at komme en weekend til Manchester med mulighed for FA Cup-fodbold, arrangeres der ture i samarbejde med Brøndby Support. Læs meget mere her



